和陶彭澤詠二疏
作者：釋寶曇
朝代：宋

paragraphs: 人生天地間，賓鴻自來去。
歲晚洲渚空，稻粱適歸趣。
秋風在羽翮，吾寧且高舉。
老倒商山翁，爲人作師傅。
二疏於此時，都人壯歸路。
登車一慷慨，墮甑誰復顧。
黄金壽故人，不爲鄉曲譽。
明朝間其餘，麴糵最先務。
徑醉無缺供，餘歡話情愫。
賢愚貴通達，父子無悔悟。
先人有弊廬，衣食不足慮。
此道今寂寥，寄聲謝朝著。